Ajakiri People valis kantrilaulja Blake Sheltoni maailma seksikaimaks elus olevaks meheks, vahendab uudisteagentuur Reuters. Blake sai tuntuks telesaatest “The Voice”.
“Olen terve oma elu kole ja paks olnud. Kui võin aasta aega seksikas olla, siis see sobib mulle,” kommenteeris 41-aastane mees oma teadaandes.
Oklahomast pärit Blake sai Ameerika Ühendriikides kuulsaks 2011. aastal, kui hakkas televõistluse “The Voice” treeneriks. Kantrilauljale pakkus rõõmu tõsiasi, et ta võib “The Voice’i” kaastreenerile ja 2013. aasta seksikaimale mehele Adam Levine’ile värsket tiitlit nina alla hõõruda. „Olen küll uhke ja liigutatud, aga ma ei kavatse tiitli pärast alandlikuks muutuda. Inimesed hakkavad veel vihkama mind selle pärast!”
196 cm pikk Shelton on olnud kaks aastat suhtes popstaar Gwen Stefaniga.